[{"text_idx": "#000000", "text": "Kelkaj pensoj post la lasta 25a de Novembro"}, {"text_idx": "#000001", "text": "Antau\u0306 kelkaj tagoj, la 25an de Novembro, oni celebris la Internacian Tagon por Forigo de Perforto kontrau\u0306 Virinoj. La saman tagon, per ironio de la sorto, forpasis la mondfama eks-futbalisto Diego Armando Maradona, konsiderata legendo de multaj, kaj pri kiu ekzistas kvazau\u0306 kulto c\u0302efe en Italujo kaj Argentino, la landoj kie li ludis. Evidente tiu novaj\u0302o ig\u0302is tuj la plej atentokapta kaj disvastigata en amaskomunikiloj kaj sociretejoj, malvidebligante la celebradon de la internacia tago kaj la pluraj eventoj organizitaj por g\u0302i. En mia \u201csocireteja bobelo\u201d, mi legis multajn polemikajn komentojn pri tio, kaj kelkaj fingromontris la hipokritecon de la homoj, kiuj matene afis\u0302is pri perforto kontrau\u0306 virinoj, kaj vespere ploris viron, kiu ekster la futbalkampo ne estis certe ekzemplo de bona konduto kun virinoj. Finfine mi trovis komenton, kiu donas lau\u0306 mi interesan perskpektivon, kaj mi decidis traduki kaj kundividi g\u0302in, kun la permeso de la au\u0306torino Giorgia Morselli."}, {"text_idx": "#000004", "text": "La 25-a de Novembro ne estas la Internacia Tago \u201ckontrau\u0306 perforto kontrau\u0306 virinoj\u201d, c\u0302ar se ec\u0302 hodiau\u0306 necesus establi datrevenon por principe konstati, ke seksa perforto ne estas etike akceptebla, miaflanke, mi emus sinmortigi.G\u0302i nomig\u0302as Internacia Tago *POR FORIGO* de perforto kontrau\u0306 virinoj: iniciatema titolo, kiu invitas, praktike, respondeci kaj engag\u0302ig\u0302i, identigi efikajn agajn strategiojn por atingi la celon.Por solvi problemon, unue necesas kompreni g\u0302in en g\u0302ia komplikeco, kaj tial fingromontri la kontrau\u0306dirojn, kiuj manifestig\u0302as en niaj spertoj kaj en niaj atestoj, utilas nur se sekvas la devo esplori ilin."}, {"text_idx": "#000005", "text": "Enarkivita sub aktivismo, aktuale, amaskomunikiloj, novaj\u0302oj, Uncategorized"}, {"text_idx": "#000006", "text": "Etikedita kiel internacia tago, perforto"}, {"text_idx": "#000007", "text": "Nig\u0302eriaj aktivistoj por handikapulaj rajtoj asertas ke antau\u0306jug\u0302oj estas la plej granda baro al homaj rajtoj"}, {"text_idx": "#000012", "text": "Hodiau\u0306, en Nig\u0302erio, homoj kun ajna speco de handikapo estas ofte traktitaj kun malestimo. Dum nova leg\u0302o aprobita en 2018 donas novajn esperojn por la inkluzivigo de handikapuloj, nig\u0302erianoj kun handikapo dau\u0306re alfrontas aron da obstakloj kaj mistraktoj, inter alie parolajn kaj seksajn misuzojn, diskriminacion en la laborloko, kaj limigitan aliron al la publikaj spacoj kaj transportoj."}, {"text_idx": "#000013", "text": "Patrick-Ogbogu estas la fondinto kaj direktoro de la Centro por Antau\u0306enigo de Handikapulaj Rajtoj [en, kiel c\u0302iuj sekvaj ligiloj se ne indikite alie], organizaj\u0302o kiu laboras por s\u0302ang\u0302i la manieron en kiu handikapeco estas vidata kaj alfrontata en Nig\u0302erio. Sed s\u0302i estas ankau\u0306 unu el la c\u0302irkau\u0306 27 milionoj da nig\u0302erianoj kun korpa handikapo. La rekta sperto de diskriminacio kontrau\u0306 homoj kun handikapo estigis s\u0302ian deziron je s\u0302ang\u0302o."}, {"text_idx": "#000014", "text": "Lau\u0306 la homrajta aktivisto Ekaete Umoh, la sociaj antau\u0306jug\u0302oj estas la plej g\u0302ena solvindaj\u0302o, c\u0302ar la percepto diktas la agon."}, {"text_idx": "#000015", "text": "Diskriminacio minacas la rajtojn de homo kun handikapo, influante ilian aliron al la sansistemo, ilian ekonomian inkluzivecon, kaj ilian edukadon. Okupig\u0302as pri la problemo #RampUpNigeria, kampanjo en la sociretejoj starigita fare de la aktivisto por la handikapulaj rajtoj Blessing Ocheido por substreki la preskau\u0306 neekzistantan alireblecon de rulseg\u0302oj en Nig\u0302erio."}, {"text_idx": "#000018", "text": "En aliaj landoj, la bankau\u0306tomatoj estas provizitaj de au\u0306skultiloj kaj de brajla klavaro, tiel ke homoj kun au\u0306daj au\u0306 vidaj problemoj povu aliri senprobleme al sia propra mono sen ajna helpo. En Nig\u0302erio, tamen, malmultaj bankau\u0306tomatoj havas tiajn ecojn, kaj ilia alteco igas ilin nealireblaj por uzantoj en rulseg\u0302o. Restauracioj, malsanulejoj kaj aliaj publikaj ejoj estas preskau\u0306 nealireblaj por homo kun apartaj bezonoj \u2013 kvankam oni foje trovas preg\u0302ejon kun signolingva interpretisto."}, {"text_idx": "#000019", "text": "Tiuj c\u0302i spacoj, tiom necesaj sed samtempe malfacile alireblaj, malebligas sendependecon. Kaj, rimarkas Umoh, estas g\u0302uste pro tiuj c\u0302i strukturaj baroj, kaj ne pro la handikapo mem, ke handikapeco ig\u0302as s\u0302arg\u0302o kaj la antau\u0306jug\u0302o pli emfazata."}, {"text_idx": "#000020", "text": "\u201cMultaj homoj vidas handikapecon kiel aferon pli de karitato ol de homaj rajtoj.\u201d"}, {"text_idx": "#000021", "text": "Kiel Patrick-Ogbogu, Umoh ekhavis poliomjeliton en la 80-aj jaroj, kiam la viruso tus\u0302is centojn da infanoj en la tuta mondo. Kvankam Umoh ne uzas rulseg\u0302on, la malsano tus\u0302is la muskolojn de unu el s\u0302iaj gamboj, lasante unu el ili videble malpli granda ol la alia."}, {"text_idx": "#000022", "text": "Diskriminacio pri handikapeco ene de la familioj"}, {"text_idx": "#000023", "text": "Umoh asertas ke s\u0302ia batalo por la handikapulaj rajtoj komencig\u0302is per agoj je la familia nivelo. \u201cMi s\u0302atus viziti la hejmojn de la familioj kaj diri al ili: \u2018Rigardu min! C\u0302u io malbonas pri mi?\u2019 Tio por helpi ilin kompreni, kio estas handikapeco.\u201d La atentemo pri familioj kreskig\u0302is danke al s\u0302iaj universitataj spertoj, kiam \u2013 trude tenata en konstruaj\u0302o dedic\u0302ita al studentoj kun handikapoj, fizikaj au\u0306 ne \u2013 s\u0302i malkovris ke g\u0302uste familioj estas parto de la problemo."}, {"text_idx": "#000024", "text": "\u201cVivante en tiu c\u0302i socio, familioj aldonis al la evoluo [de siaj infanoj] malaltan memestimon. Oni au\u0306das pri familioj kiuj kas\u0302as [handikapitajn] homojn, [kelkaj] mistraktante siajn filojn.\u201d \u2014 Ekaete Umoh"}, {"text_idx": "#000025", "text": "Edukisto por surdaj infanoj en Lagos, kiu petis ne esti rekonebligita g\u0302uste pro la delikata naturo de laboro kun familioj, diris al mi ke kiam surdaj infanoj naskig\u0302as en averag\u0302a nig\u0302eria familio, la bons\u0302ancaj finig\u0302as sub la prizorgado de institucioj, c\u0302ar la gepatroj ne scias kiel prizorgi ilin \u2013 aliaj ec\u0302 estas adoptitaj de instruistoj. Tiuj kiuj vivas kun siaj familioj estas apartigitaj kaj neniam lernas komuniki g\u0302uste, kio influas ilian evoluon kaj ec\u0302 pli limigas iliajn vivelektojn."}, {"text_idx": "#000026", "text": "Familiaj kaj sociaj antau\u0306jug\u0302oj surefikas homojn kun c\u0302ia tipo de handikapo, sed ankau\u0306 genro estas faktoro. Esplorado sugestas ke handikapitaj virinoj havas 10-foje pli grandan probablecon sperti hejman perforton, misuzadon kaj seksan agreson. Inoj kun handikapo estas ankau\u0306 preteratentitaj de aktivistoj por virinaj rajtoj, asertas Umoh. Pro tiu c\u0302i kialo, kaj Umoh kaj Patrick-Ogbogu zorgas specife pri la rajtoj de handikapitaj virinoj."}, {"text_idx": "#000027", "text": "El c\u0302iuj antau\u0306jug\u0302oj, religiaj kaj kulturaj kredoj povas esti la plej akraj. CNN raportas ke en Nig\u0302erio handikapeco estas ofte konsiderata kiel supernatura konsekvenco de malbono au\u0306 sorc\u0302ado kaj, pro tio, handikapuloj estas ofte marg\u0302enigitaj au\u0306 ec\u0302 ekzilitaj."}, {"text_idx": "#000028", "text": "La unua pas\u0302o direkte al aliro al homaj kaj juraj rajtoj"}, {"text_idx": "#000029", "text": "C\u0302iuj aktivistoj pri handikapulaj rajtoj konsentas ke iliaj klopodoj estus pli fruktodonaj kun la juro c\u0302e ilia flanko."}, {"text_idx": "#000030", "text": "La 23-an de januaro 2019, preskau\u0306 20 jaroj post g\u0302ia unua propono, la nig\u0302eria prezidento Muhammadu Buhari subskribe leg\u0302igis la Akton pri [Malpermeso de] Diskriminacio kontrau\u0306 Handikapuloj, 2018."}, {"text_idx": "#000031", "text": "La akto donas al komisiono respondecon pri \u201cinstruado, san-prizorgado, sociaj, ekonomiaj kaj civitanaj rajtoj\u201d por la homoj kun handikapo. Lau\u0306 la novaj leg\u0302oj, kiu ajn estus kaptita dum diskriminacia ago kontrau\u0306 handikapuloj, riskus monpunon je 100.000 nig\u0302eriaj nairoj (egalaj al 276 usonaj dolaroj) au\u0306 ses monatojn en malliberejo, au\u0306 ambau\u0306."}, {"text_idx": "#000032", "text": "Umoh klarigis ke temas pri vera venko ne nur por la handikapuloj, sed ankau\u0306 por la tuta lando, c\u0302ar g\u0302i certe kreos laborpostenojn kaj komercajn s\u0302ancojn. La produktado de protezaj membroj, por helpi mutilitajn homojn agrable vivi en la socio, estas klara ekzemplo de tio."}, {"text_idx": "#000033", "text": "Umoh mastrumas la Familie Centritan Iniciaton por Handikapuloj (FACIP), neprofitcelan organizaj\u0302on kiu ekde 19 jaroj okupig\u0302as pri edukado de familioj pri handikapeco kaj pri antau\u0306enigo de politikaj s\u0302ang\u0302oj kaj de rajtoj de knabinoj kun handikapeco. S\u0302i havas hipotezon, ke la leg\u0302a projekto pri handikapeco estis preterlasita dum tiom da jaroj pro malbons\u0302anca miksaj\u0302o de antau\u0306jug\u0302oj kaj misfunkcia jura sistemo. Ofbodo-Patrik konsentas: \u201cIam [la leg\u0302a projekto] atingis la prezidentan oficejon; lia preteksto estis manko de sufic\u0302a bug\u0302eto por la postuloj de la leg\u0302a projekto.\u201d"}, {"text_idx": "#000035", "text": "Patrick-Ogbogu fidas ke la novaj leg\u0302oj plibonigos la situacion de handikapuloj. S\u0302i estas kunlaborinta kun la registaro por krei s\u0302ancojn por homoj kun handikapo ekde kiam DRAC fondig\u0302is en 2011, kaj en tiu periodo s\u0302i estas atestinta s\u0302ang\u0302ojn en la percepto de la problemo. Idris Agboluaje, DRAC-ano, asertas ke li mem vidis s\u0302ang\u0302ojn en la sinteno de la edukistoj kaj de la policistoj al la handikapuloj, faciligante por tiuj c\u0302i la ekzercadon de iliaj rajtoj."}, {"text_idx": "#000037", "text": "La celo, asertas Umoh, estas normaligi handikapecon, kio adresos la izoligon kaj segregadon de la handikapuloj. \u201cKiel la infanoj komprenos siajn samag\u0302ulojn, se ili ne povas interagi [kun ili]?\u201d, s\u0302i demandas."}, {"text_idx": "#000038", "text": "Umoh kredas, ke la Ministerio pri Publika Edukado devas esti implikita: \u201cLa [demokratiaj] rajtoj por la handikapuloj devus esti inkluzivigitaj en la programo de la socisciencaj studoj.\u201d S\u0302i proponas ke signolingvo devus esti lingva opcio en la nig\u0302eriaj lernejoj, flanke de fremdaj lingvoj kiel la franca."}, {"text_idx": "#000039", "text": "Patrick-Ogbogu substrekas la neceson de publika reprezentado kiel en la senato, dum Umoh entuziasmig\u0302as pri la ideo de kunlaborado inter la handikapuloj kaj iliaj aliancanoj. Tiu c\u0302i pensas ke la baroj (enaj kaj eksteraj) blokantaj la s\u0302ancojn kaj kreantaj limojn povas esti facile forigitaj per pli granda nombro da publikaj kaj privataj organizaj\u0302oj kiuj postulas handikapulajn rajtojn."}, {"text_idx": "#000040", "text": "Patrick-Ogbogu emfazas ke, pli ol c\u0302io, la leg\u0302o pri handikapeco temas pri videblo. \u201cTio c\u0302i estas s\u0302anco por la handikapuloj esti vidataj tiaj, kiaj ili estas: homoj kun la rajto kaj la povo ekzerci siajn homajn rajtojn.\u201d"}, {"text_idx": "#000046", "text": "Sonas absurde, sed estas vero. Kas\u0302ig\u0302ante malantau\u0306 la kurteno de medicinaj vortoj kiel hyperandrogenism kaj ideoj de \u2018egaleco\u2019 kaj \u2018justeco\u2019, grandparte okcidentaj asocioj premas tiujn medikamentojn al c\u0302efe nigraj, neokcidentaj virinoj."}, {"text_idx": "#000047", "text": "Tio ne estas la unua fojo por Semenya. En 2016, post venki 800m-an konkurson, s\u0302i estis afliktita de kontroversio. Lyndsey Sharp, brita, blanka kuristo, kiu venis en la 3a vico, larmoplene plendis, ke s\u0302i ne havis s\u0302ancon venki pro tio, ke la au\u0306toritatoj NE devigis al Semenya kaj aliaj atletoj redukti siajn hormonnivelojn. Aliaj britaj, blankaj atletoj saltis por defendi Lyndsey-n kaj ataki Semenyan."}, {"text_idx": "#000048", "text": "La ideo de \u2018nejusta avantag\u0302o\u2019 radikig\u0302as en la blanka genra duumo elpensita dum la naskig\u0302o de koloniismo. Oni kreis s\u0302ablonojn de ineco kaj ic\u0302eco, surbaze de \u2018dezirindaj\u2019 blankaj homoj, kaj markis c\u0302ion ekster tiuj limoj kiel falsan. Kiel iu pepanto rimarkis: kiam oni laste levis demandon pri la hormonniveloj de blanka atletino, konkursante pri martelj\u0302eto?"}, {"text_idx": "#000053", "text": "\u201c \u2018Blua Lundo\u2019?\u201d mi pensis. \u201cC\u0302u estas iu nova Nigra Vendredo, pri kiu mi forgesis...?\u201d"}, {"text_idx": "#000057", "text": "Kaj ne zorgu! Ni ec\u0302 sukcesis profitigi vian triston. Ne plu vi devos toleri tutan Januaron sen festotago: nun estas Blua Lundo. Plendu, tristu, kaj ac\u0302etu ac\u0302etu ac\u0302etu \u2013 vi meritas tion!"}, {"text_idx": "#000061", "text": "Se hodiau\u0306 estas Blua Lundo, g\u0302i estu blua pro la sennuba c\u0302ielo de nia latento."}, {"text_idx": "#000065", "text": "La 24an de aprilo 2013, 1129 homoj mortis en Dako (Banglades\u0302o) kiam la 8-etag\u0302a konstruaj\u0302o \u201cRana Plaza\u201d kolapsis. Krome, c\u0302irkau\u0306 2500 homoj vundig\u0302is. Temis pri historie la plej granda akcidento rilata al vestaj\u0302industrio. Nome, la konstruaj\u0302o enhavis vestaj\u0302fabrikojn, kaj plejparto de la viktimoj estis ties laboristoj. La kau\u0306zo de la akcidento estis ke la konstruaj\u0302o estis malsekura kaj netau\u0306ga por fabrikoj \u2013 tamen, g\u0302i estis tiel uzata. Krome, malgrau\u0306 tio ke oni sciis pri la eblo de kolapso (jam la antau\u0306an tagon aperis krevaj\u0302oj en la muroj de la konstruaj\u0302o), la laboristoj estis devigitaj iri al sia laborejo. Tio montras ke prioritatigitaj estas profitoj de firmaoj, kaj ne sekureco de homoj."}, {"text_idx": "#000066", "text": "Tiaj maltau\u0306gaj kaj dang\u0302eraj laborkondic\u0302oj ne estas unikaj\u0302o en banglades\u0302aj vestaj\u0302fabrikoj. Tamen, c\u0302irkau\u0306 kvar milionoj da homoj laboras en vestaj\u0302industrio en Banglades\u0302o \u2013 plejparte junaj virinoj. Ili kutime laboras pli ol 14 horojn c\u0302iutage kontrau\u0306 tre malaltaj salajroj, c\u0302ar ili ne havas alian eblon: alikaze ili vers\u0302ajne entute ne havus laboron. La vestaj\u0302oj, kiujn ili amase kaj rapidege produktas, estas malmultekoste vendataj en butikoj en landoj de la unua mondo. Mi mem log\u0302as en Eu\u0306ropo, kaj multo de la vestaj\u0302oj ac\u0302eteblaj c\u0302i tie estis produktitaj en tiaj kondic\u0302oj. Tial mi hodiau\u0306 s\u0302atus turni min al aliaj homoj kiuj kiel mi log\u0302as en la okcidenta mondo kaj kiuj eble tute ne scias kie, fare de kiuj, kaj en kiaj kondic\u0302oj iliaj vestaj\u0302oj estis kreitaj. Legi plu \u2192"}, {"text_idx": "#000068", "text": "Etikedita kiel Banglades\u0302o, modo, vestaj\u0302oj"}, {"text_idx": "#000069", "text": "De la 23a g\u0302is la 30a de Au\u0306gusto 2016 okazis la 101a Universala Kongreso de Esperanto, en Nitro (Slovakujo) . El la teamo de Egalecen, Manuela kaj Pau\u0306lina partoprenis la eventon, kaj nun ni s\u0302atus kundividi kun niaj legantoj kelkajn rakontojn kaj impresojn pri g\u0302i, per tiu c\u0302i raporto."}, {"text_idx": "#000070", "text": "Jam dum la alventago ni havis la eblon iom \u201cEgalec-umi\u201d dum la Movada Foiro: tie, kvankam ni ne havis propran tablon, ni kaptis la okazon por babili kun reprezentantoj de aliaj organizoj, renkonti kelkajn el niaj legantoj, kaj disdoni kelkajn el la printitaj libretoj de Egalecen."}, {"text_idx": "#000071", "text": "La plej rimarkinda afero estas la rolo, kiun Egalecen havis en la c\u0302ijara tema programo de la kongreso, \u201cLingva justeco \u2013 Socia justeco\u201d. Kiam la temo estis anoncita antau\u0306 pli ol jaro, ni pensis ke ni ne povas maltrafi la okazon kontribui al g\u0302i."}, {"text_idx": "#000072", "text": "En Nitro, la kongresa temo estis traktita oficiale en kvar sesioj dum la semajno."}, {"text_idx": "#000074", "text": "Marde do okazis la dua sesio pri kiu ni respondecis. Ni titolis nian programeron \u201cC\u0302u Esperantujo estas justa? Analizo lau\u0306 pluraneca perspektivo\u201d. Unue ni enkondukis la koncepton de pluraneca feminismo kaj sekve ni provis apliki g\u0302in sur kelkajn fenomenojn en la Esperanto-komunumo kun la celo atentigi pri g\u0302iaj certe ekzistantaj sed ofte ignorataj malegalecoj kaj espereble sugesti iujn manierojn plibonigi la situacion."}, {"text_idx": "#000075", "text": "La j\u0302au\u0306da sesio estis gvidita de Giridhar Rao kaj dedic\u0302ita al lingva justeco en edukado. C\u0302i tiun temon oni celis diskuti sur diversaj niveloj: la klasc\u0302ambra pedagogio, la lernolibroj kaj lernomaterialoj, la studprogramo, la eduk-administrado, la lingva politiko ktp. Bedau\u0306rinde fine iuj niveloj ne estis funde pritraktitaj, c\u0302ar la diskutoj tro plilongig\u0302is, kaj fokusig\u0302is c\u0302efe sur la (ne)instruado de la angla kaj de la Esperanta lingvoj en la lernejoj. Tamen la sesio estis tre vigla, kaj evidentig\u0302is kiel la supre-menciitaj niveloj estas interligitaj, kaj malfacilas diskuti ilin aparte."}, {"text_idx": "#000077", "text": "Krom la supre priskribitaj kvar sesioj dedic\u0302itaj al la kongresa temo okazis ankau\u0306 aliaj programeroj ligitaj al la sama temo. Nome, dum la Kleriga lundo okazis la programero \u201cSocia justeco \u2013 kion praktike vi povas pripensi kaj fari?\u201d, gvidita de Adje\u0301 Adje\u0301vi kaj Elisabeth Schwarzer, kun fokuso pri kontrau\u0306seksisma kaj kontrau\u0306rasisma agado kaj en Esperantujo, kaj ekster g\u0302i.\nNi tre s\u0302atis la proponatan temon, kaj la eblon por la partoprenantoj aktive diskuti pri g\u0302i, tamen ni sentis la mankon de iu kadro por difini la temon, por ke g\u0302i ne restu tiom g\u0302enerala, kaj ankau\u0306 pro tio lau\u0306 ni la intervenoj estis iom bazaj. Ankau\u0306 mankis pluraneca perspektivo, kaj la parto pri kontrau\u0306rasisma agago estis iom flankenmetita. Same kadre de la Kleriga Lundo Istva\u0301n Ertl gvidis tre interesan prelegon pri literatura justeco, kiu tus\u0302is plurajn punktojn, kiel lingva diskriminacio en literaturo, kaj reprezentado de subpremitaj grupoj en literaturo. Ni partoprenis en ambau\u0306 la programeroj kaj aktive engag\u0302ig\u0302is en la tieaj diskutoj, kiuj ofte pludau\u0306ris post la sesioj mem."}, {"text_idx": "#000079", "text": "Enarkivita sub aktivismo, aktuale, movado"}, {"text_idx": "#000082", "text": "Hodiau\u0306, la 11an de Julio 2016, la blogo Egalecen festas sian duan naskig\u0302tagon, do estas tre bona okazo por eliri el la silento kaj g\u0302isdatigi vin pri kio okazis kaj kio okazos en baldau\u0306a estonto."}, {"text_idx": "#000084", "text": "Dum la IJK en Vroclavo, estos la jam tradiciaj GLAT-renkontig\u0302o kaj forstreka poezio, kaj improvizaj rolludoj pri feminismo, kies partoprenon ni aparte rekomendas."}, {"text_idx": "#000085", "text": "Grava atingo por Egalecen estas ke g\u0302i kontribuos ankau\u0306 al la Universala Kongreso en Nitro, kaj ec\u0302 en tre grava rolo. Fakte, nia teamo aparte interesig\u0302is pri la c\u0302ijara kongresa temo \u201cSocia Justeco \u2013 Lingva Justeco\u201d, kaj proponis kunlaboron, kiu espereble rezultos en pli mojosa kaj engag\u0302iga prezentmaniero. Temo de nia c\u0302efa kontribuo estos \u201cC\u0302u Esperantujo estas justa? Analizo lau\u0306 pluraneca perspektivo\u201d. Krom tio, la videoj de Egalecen estos projekciataj en la au\u0306tomata kinejo, kiu funkcios dum la kongreso."}, {"text_idx": "#000086", "text": "Do, vi vidas ke io tamen okazis kaj okazos, kaj ni esperas ke tio estos bona komenco de fruktodona kaj mojosa tria jaro de Egalecen."}, {"text_idx": "#000088", "text": "Etikedita kiel aktivado, aktivismo, egalecen, kongresoj, pri la blogo, programeroj"}, {"text_idx": "#000092", "text": "La unuan fojojn kiam mi au\u0306dis tiun c\u0302i rakonton, estis de mia instruistino en bazlernejo, kaj ekde tiam mi c\u0302iam sciis ke tio estas la origino de la Internacia Virina Tago. Nur hierau\u0306 mi malkovris ke tiu estas fakte fonda mito, kaj ke la originoj de tiu c\u0302i evento estas malcertaj, inkluzivantaj diversaj versioj, kiuj miksig\u0302is en rakonto kiu tute ne similas al preciza historia rekonstruo."}, {"text_idx": "#000094", "text": "Ni eku de la komenco. En 1910 la 2-a Internacia Socialista Virina Konferenco en 1910 (en Kopenhago) akceptis la proponon de Klara Zetkin, ke oni starigu daton en c\u0302iu lando, por promocii la sociajn, ekonomiajn kaj familiajn rajtojn de virinoj, kaj unuavice ilian voc\u0302donrajton."}, {"text_idx": "#000095", "text": "G\u0302is 1915 oni celebris plurajn Virinajn Tagojn en pluraj urboj. La unua oficiala 8a de Marto estis en Germanujo en 1914, kaj la dato s\u0302ajnis hazarda."}, {"text_idx": "#000096", "text": "Post tri jaroj, en 1917, en Sankt-Petrogrado laboristinoj celebris la Internacian Virinan Tagon per protestmars\u0302oj kontrau\u0306 la milito kaj la malsato. Tiuj eventoj estas konsiderataj la komenco de la Rusa Revolucio de Februaro, kiu devigis la caron Nikolaon la 2-an abdiki."}, {"text_idx": "#000098", "text": "C\u0302iukaze, kio estas plej grava ne estas scii ekzakte la historiajn faktojn malantau\u0306 tiu c\u0302i evento. C\u0302efe gravas kompreni ke g\u0302i ne estas simpla \u201cfesto de virinoj\u201d, nek simpla memortago de mortintaj laboristinoj. G\u0302i estas tago kiam oni festas la atingojn en la kampo de genra egalrajteco, kaj memor(ig)as pri la bataloj kiuj ankorau\u0306 estas aktualaj. Ni ne forgesu pri tio, kaj lau\u0306 tio ni elektu kiel plej bone celebri ."}, {"text_idx": "#000099", "text": "Post Kolonjo, ni ne povas lasi ke la bigotoj s\u0302telu la feminismon."}, {"text_idx": "#000101", "text": "Kial ni ne povas c\u0302iam taksi seksan molestadon tiom serioze kiom ni faras kiam enmigrintoj kaj islamanoj estas implikitaj kiel kulpuloj?\nEn ia perverta maniero, estas progreso. Post monatoj de hundo-fajfila ksenofobio, eu\u0306ropaj au\u0306toritatoj finfine komencis trakti migrantojn, kiel ili traktus ajnan alian civitanon. Ili atingis tion elektante ne krii kiam migrantoj estas akuzataj de seksperforto kaj atakado de virinoj.\nEn Silvestro en Kolonjo (Ko\u0308ln), Germanio, centoj da homoj, preskau\u0306 c\u0302iuj lau\u0306dire de \u2018araba kaj nordafrika\u2019 aspekto, kaj inkluzive multaj azilpetantoj, brutale atakis virinojn, kiuj festis en la centra placo, per s\u0302teloj, palpadoj, kaj fors\u0302irado de vestoj. Almenau\u0306 unu plendo pri seksperforto estis registrita. La polico kaj la gazetaro komence reagis malrapide, kaj la urbestro de Kolonjo reagis al sekvaj protestoj sugestante al virinoj adopti kondut-kodon en publiko kaj teni sekurec-distancon inter si kaj strangaj viroj."}, {"text_idx": "#000102", "text": "Tiu c\u0302i ne estas la unua fojo kiam reprezentantoj de Eu\u0306ropa urbo respondas al ekapero de seksa perforto per kulpigo de la virinoj. Estas la unua fojo en lastatempa historio ke la dekstrula gazetaro ne alig\u0302is en la kondamno de tiuj malmodestaj c\u0302iesulinoj, kiuj kurag\u0302as pensi ke ili povus amuzig\u0302i sen zorgi pri kian \u2018inviton\u2019 ili estas sendantaj al viroj. Anstatau\u0306e, la dekstra alo ... kulpigas liberalulojn. Kiuj s\u0302ajne kau\u0306zis c\u0302i tion kurag\u0302ante sugesti ke rifug\u0302intoj devas povi veni al Eu\u0306ropo sekure."}, {"text_idx": "#000103", "text": "Enarkivita sub aktuale, femismo, politiko, rasismo"}, {"text_idx": "#000109", "text": "Sekvu kun 91 aliaj sekvantoj\nAlready have a account? Log in now."}]